Návrh

ZÁKON
     z  .................... 2011,
ktorým sa mení a dopĺňa zákon Slovenskej národnej rady č. 310/1992 Zb.
o stavebnom sporení v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon Slovenskej národnej rady č. 310/1992 Zb. o stavebnom sporení v znení zákona Národnej rady Slovenskej republiky č. 386/1996 Z. z., zákona č. 242/1999 Z. z., zákona
č. 443/2000 Z. z., zákona č. 677/2002 Z. z., zákona č. 165/2003 Z. z., zákona č. 654/2004
Z. z., zákona č. 624/2005 Z. z., zákona č. 658/2007 Z. z., zákona č. 659/2007 Z. z. a zákona
č. 492/2009 Z. z. sa mení a dopĺňa takto:

1. V § 6 sa odsek 2 dopĺňa písmenom e), ktoré znie:
„e) dátum poskytnutia a dátum splatenia stavebného úveru podľa § 12 ods. 2 písm. a) poskytnutého stavebnému sporiteľovi uvedenému v § 4 písm. a).“.   

2. V § 6 ods. 5 sa slová „ods. 4“ nahrádzajú slovami „ods. 5“.  

3. V § 10 ods. 2 sa na konci pripája táto veta: „Štátna prémia sa uplatňuje, ak 
a)	sadzba poplatku za uzavretie zmluvy o stavebnom sporení je najviac 0,9 % z cieľovej sumy,
b)	výška poplatku za vedenie účtu stavebného sporiteľa, na ktorý sa poukazujú vklady sporenia je najviac 12 eur ročne,
c)	výška poplatku za vedenie účtu stavebného sporiteľa, na ktorý sa poukazujú splátky stavebného úveru je najviac 12 eur ročne,
d)	výška poplatku za poskytnutie stavebného úveru je 0 eur.“.

4. V § 10 odsek 3 znie:
„(3) Štátna prémia sa, ak odsek 4 neustanovuje inak, na príslušný kalendárny rok určuje percentuálnym podielom z ročného vkladu ustanoveným zákonom o štátnom rozpočte na príslušný rozpočtový rok, najviac v sume ustanovenej zákonom o štátnom rozpočte na príslušný rozpočtový rok. Štátna prémia sa zaokrúhľuje na celé eurocenty nahor.“.

5. V § 10 sa za odsek 3 vkladá nový odsek 4, ktorý znie:
„(4) Zo zmluvy o stavebnom sporení, na ktorú sa uplatňuje nárok na štátnu prémiu, uzavretej v priebehu kalendárneho roka, sa v tomto kalendárnom roku štátna prémia určuje za každý kalendárny štvrťrok vo výške 1/4 percentuálneho podielu ustanoveného zákonom o štátnom rozpočte na príslušný rozpočtový rok zo sumy vkladov podľa stavu na účte stavebného sporiteľa k poslednému dňu príslušného kalendárneho štvrťroka, najviac vo výške 1/4 zo sumy ustanovenej zákonom o štátnom rozpočte na príslušný rozpočtový rok. Na uplatnenie nároku na štátnu prémiu a na pripísanie štátnej prémie za tento kalendárny rok sa § 10b použije rovnako.“.   

Doterajšie odseky 4 až 7 sa označujú ako odseky 5 až 8.

6. V § 10 ods. 7 druhej vete sa za slovo „prémia“ vkladajú slová „z oboch zmlúv“ a vypúšťa sa slovo „určenej“ a slová „z ročných vkladov oboch zmlúv“.    

7. V § 10a sa za odsek 3 vkladá nový odsek 4, ktorý znie: 
„(4) Stavebnému sporiteľovi uvedenému v § 4 písm. a) nepatrí štátna prémia za kalendárny rok, v ktorom mu bol poskytnutý stavebný úver podľa § 12 ods. 2 písm. a) a za každý ďalší kalendárny rok až do splatenia tohto úveru.“.

Doterajší odsek 4 sa označuje ako odsek 5.

8. Za § 13i sa vkladajú § 13j a 13k, ktoré vrátane nadpisu znejú:

„§ 13j
Prechodné ustanovenia k úpravám účinným od 1. januára 2012
  
(1) Ustanovenia § 10 ods. 2 a § 10a ods. 4 v znení účinnom od 1. januára 2012 sa prvýkrát použijú na štátnu prémiu poskytnutú za kalendárny rok 2012. Na štátnu prémiu za kalendárny rok 2011 poskytnutú v kalendárnom roku 2012 sa použije zákon v znení účinnom do 31. decembra 2011. Ustanovenie § 10a ods. 4 v znení účinnom od 1. januára 2012 sa nevzťahuje na stavebného sporiteľa, ktorému bol poskytnutý stavebný úver podľa § 12 ods. 2 písm. a) pred 1. januárom 2012. 

(2)  Ustanovenie § 10 ods. 3 v znení účinnom od 1. januára 2012 sa prvýkrát použije na určenie percentuálneho podielu z ročného vkladu a maximálnej sumy štátnej prémie na kalendárny rok 2013.

(3) Na kalendárny rok 2012 sa štátna prémia určuje vo výške 10 % z ročného vkladu, najviac v sume 15 eur.

(4) Zo zmluvy o stavebnom sporení, na ktorú sa uplatňuje nárok na štátnu prémiu, uzavretej v priebehu kalendárneho roka 2012, sa v tomto kalendárnom roku štátna prémia určuje za každý kalendárny štvrťrok vo výške 1/4 percentuálneho podielu ustanoveného v odseku 3 zo sumy vkladov pripísaných na účet stavebného sporiteľa v príslušnom kalendárnom štvrťroku, najviac vo výške 1/4 zo sumy ustanovenej v odseku 3. Štátna prémia sa zaokrúhľuje na celé eurocenty nahor. Na uplatnenie nároku na štátnu prémiu a na pripísanie štátnej prémie za kalendárny rok 2012 sa § 10b použije rovnako.

(5) Ustanovenie § 10 ods. 4 v znení účinnom od 1. januára 2012 sa prvýkrát použije na zmluvu o stavebnom sporení uzavretú od 1. januára 2013.

§ 13k

Zrušuje sa opatrenie Ministerstva financií Slovenskej republiky č. 296/2011 Z. z. o výške štátnej prémie na stavebné sporenie na rok 2012.“. 

9. Príloha sa vypúšťa.

Čl. II
 
Tento zákon nadobúda účinnosť 1. januára 2012.